Luego d'o golpe d'estato melitar d'o cheneral Miguel Primo de Rivera en 1923, acceptato por o rei Alifonso XIII y por a dreita politica espanyola, s'establió en Espanya una dictadura, a clamata dictadura de Primo de Rivera. Sindembargo, mientres os anyos 1920, a situación politica y social en Espanya se deterioraba, y en as zagueras anyadas d'a dictadura bi habió muitos conflictos politicos y socials, como os actos de pistolerismo en Barcelona contra os anarquistas d'a Confederación Nacional del Trabajo, que respondioron con una campanya de terrorismo politico, u contra os artilleros de l'Exercito espanyol, que protestaban contra o sistema d'ascensos melitars establito por a dictadura, que postergaba a os melitars que no yeran d'Infantería, por a suya participación en a Guerra de Marruecos. Con a creixent radicalización politica d'o país, Primo de Rivera, que ya no teneba o soporte reyal, dimitió o 29 de chinero de 1930, y Alifonso XIII nombró nuevo chefe de Gubierno a o cheneral Dámaso Berenguer Fusté, que dica allora (y dende 1924) yera o chefe d'a suya Casa Melitar.